b'\n_START_ARTICLE_\nMehdi Baala\n_START_SECTION_\nKariera\n_START_PARAGRAPH_\nBaala je svoj preboj na prizori\xc5\xa1\xc4\x8de svetovne atletike napravil na Poletnih olimpijskih igrah 2000 v avstralskem Sydneyu. Tam spodaj je v svoji paradni disciplini, teku na 1500 m, zasedel \xc4\x8detrto mesto. Za tretjeuvr\xc5\xa1\xc4\x8denim Kenijcem Bernardom Lagatom in olimpijskim bronom je zaostal za sekundo in sedem desetink. Temu odli\xc4\x8dnemu dose\xc5\xbeku je sledil padec, saj je na Svetovnem prvenstvu leta 2001 v kanadskem Edmontonu zasedel \xc5\xa1ele 12. mesto. Leta 2002 je nato Baala na najbolj\xc5\xa1i mo\xc5\xbeni na\xc4\x8din popravil slab\xc5\xa1i izid iz Edmontona, saj je slavil na Evropskem prvenstvu. Do zlate kolajne se je na Olimpijskem stadionu v M\xc3\xbcnchnu dokopal po napeti kon\xc4\x8dnici in fotofini\xc5\xa1u - drugo mesto je z enakim \xc4\x8dasom (3:45.25) zasedel \xc5\xa0panec Reyes Est\xc3\xa9vez._NEWLINE_Pari\xc5\xa1kega Svetovnega prvenstva naslednje leto se je tako udele\xc5\xbeil kot aktualni evropski prvak in pred pri\xc4\x8detkom kot doma\xc4\x8di tekmovalec tudi veljal za glavnega favorita za zmago. Na\xc4\x8drte mu je v finalu prekri\xc5\xbeal Maro\xc4\x8dan Hicham El Guerrouj, ki si je s \xc4\x8dasom 3:31.77 pritekel \xc4\x8detrti zaporedni naslov svetovnega prvaka. Baala se je moral zadovoljiti z drugim mestom in \xc4\x8dasom 3:32.31, medtem ko je bil tretji Ukrajinec Ivan He\xc5\xa1ko. Po evropskem zlatu in svetovnem srebru je Baala z velikimi pri\xc4\x8dakovanji vstopil v sezoni 2004 in 2005. Vse na\xc4\x8drte o dobremu olimpijskem nastopu mu je na Poletnih olimpijskih igrah 2004 prepre\xc4\x8dil \xc5\xbee kvalifikacijski tek, v katerem je zasedel \xc5\xa1ele 30. mesto in se tako nenadejano pred\xc4\x8dasno poslovil od nadaljnjega tekmovanja. Tudi na Svetovnem prvenstvu 2005 mu ni ravno uspel veliki met, saj je sredi finske prestolnice nastop na 1500 m zaklju\xc4\x8dil \xc5\xbee v polfinalu. V Helsinkih se je predstavil \xc5\xa1e v teku na 800 m ter se v svoji drugorazredni disciplini dokopal do finala in naposled kon\xc4\x8dal kot \xc5\xa1esti (1:45.32)._NEWLINE_Leta 2006 je Baalo \xc4\x8dakal te\xc5\xbeak preizkus, saj je na krilih povpre\xc4\x8dnih rezultatov iz prej\xc5\xa1njih dveh sezon branil svoj evropski naslov na 1500 m. Na prvenstvu v \xc5\xa1vedskem G\xc3\xb6teborgu je najprej v kvalifikacijah zmagal s \xc4\x8dasom 3:39.74. Dober izid iz kvalifikacij je nato potrdil tudi v finalu, saj je s pribli\xc5\xbeno enakim \xc4\x8dasom (3:39.02) prehitel vso konkurenco in Franciji priboril zlato kolajno. Drugouvr\xc5\xa1\xc4\x8deni Ukrajinec He\xc5\xa1ko je za njim zaostal za pol sekunde, tretje mesto pa je zasedel \xc5\xa0panec Juan Carlos Higuero. S tem je leta 2007 na Svetovno prvenstvo vnovi\xc4\x8d odpotoval kot aktualni evropski prvak, a je s tekmovanjem zaklju\xc4\x8dil \xc5\xbee v polfinalu. Pri tem je imel precej smole, saj je v sami ciljni ravnini iztegnil svoj komolec in povzro\xc4\x8dil padec dveh svojih tekmecev. Odgovorni funkcionarji tako niso imeli druge izbire, kot da so ga diskvalificirali._NEWLINE_Leta 2008 se je Baala udele\xc5\xbeil svojih tretjih Poletnih olimpijskih iger, a je v Pekingu le ponovil dose\xc5\xbeek iz Sydneya izpred osmih let - \xc5\xa1e enkrat je kon\xc4\x8dal kot \xc4\x8detrti. Vseeno je imel tokrat ve\xc4\x8d sre\xc4\x8de, saj so bahrajnskega tekmovalca Ra\xc5\xa1ida Ramzija na dopin\xc5\xa1ki kontroli ujeli pozitivnega na poseben derivat eritropoetina, imenovan Mircera. Ramzi je zatorej izgubil svoje olimpijsko zlato in kon\xc4\x8dni vrstni red je postal slede\xc4\x8d: prvo mesto je pripadlo Kenijcu Asbelu Kiprutu Kipropu (3:33.11), drugo Novozelandcu Nicholasu Willisu, tretje mesto in bron pa sta romala v roke Baale (3:34.21).'